          Na temelju članka 15. stavka 2. Zakona o javnoj nabavi („Narodne novine“ broj 120/16, 114/22 i 48/26 – dalje u tekstu: ZJN 2016), i članka 29. Statuta Grada Đurđevca ("Službene novine Grada Đurđevca", broj 3/09, 1/13, 5/14- pročišćeni tekst, 1/18, 5/18 – pročišćeni tekst, 2/20 i 2/21), Gradsko vijeće Grada Đurđevca na ___. sjednici održanoj ____________ . godine, donijelo je


P R A V I L N I K
o provedbi postupaka jednostavne nabave robe, radova i usluga



I. OPĆE ODREDBE

Članak 1.

 (1) Ovim se Pravilnikom o provedbi postupaka jednostavne nabave robe, radova i usluga (u daljnjem tekstu: Pravilnik) uređuju pravila, uvjeti i način postupanja Grada Đurđevca kao naručitelja  (u daljnjem tekstu: Grad) u provedbi postupaka jednostavne nabave robe, radova i usluga.

(2) U provedbi postupaka jednostavne nabave, osim odredbi ovog Pravilnika, primjenjuju se i drugi važeći zakonski i podzakonski propisi, a koji se odnose na pojedini predmet nabave u smislu posebnih propisa.

(3) Pojmovi i izrazi koji se koriste u ovom Pravilniku, a imaju rodno značenje, odnose se jednako na muški i ženski rod.


                                                                    Članak 2.

(1) Grad će u provedbi postupaka jednostavne nabave robe, radova i usluga poduzeti prikladne mjere da učinkovito spriječi, prepozna i ukloni sukobe interesa u vezi s postupkom nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima, sukladno člancima 76. do 83. ZJN 2016.

(2) Na sprječavanje, prepoznavanje i uklanjanje sukoba interesa na odgovarajući se način primjenjuju odredbe članaka 76. do 83. ZJN 2016.

					         Članak 3.

(1) Grad je u primjeni ovog Pravilnika u odnosu na sve gospodarske subjekte obvezan primjenjivati načela javne nabave, osobito načelo slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.

(2) Jednostavna nabava ne smije biti osmišljena s namjerom izbjegavanja primjene ZJN 2016 ili postupaka jednostavne nabave propisanih ovim Pravilnikom ili s namjerom da se određenim gospodarskim subjektima neopravdano da prednost ili ih se stavi u nepovoljan položaj.

(3) Grad je obvezan primjenjivati odredbe ovog Pravilnika na način koji omogućava učinkovitu jednostavnu nabavu te ekonomično i svrhovito trošenje javnih sredstava.

(4) Sva komunikacija može se voditi elektroničkim putem.


Članak 4.

(1) Jednostavna nabava je nabava robe i usluga te provedbe projektnih natječaja  procijenjene vrijednosti manje od 50.000,00 EUR te nabava radova procijenjene vrijednosti manje od 100.000,00 EUR, za koju sukladno članku 12. stavku 1. točki 1. ZJN 2016 ne postoji obveza provedbe postupaka javne nabave.
(2) Pojmovi u smislu ovog Pravilnika imaju sljedeća značenja:
1. Procijenjena vrijednost je ukupna procijenjena vrijednost predmeta nabave bez poreza na dodanu vrijednost (PDV-a);
2. Gospodarski subjekt je fizička ili pravna osoba, uključujući podružnicu, ili javno tijelo ili zajednica tih osoba ili tijela, uključujući svako njihovo privremeno udruženje, koja na tržištu nudi izvođenje radova ili poslova, isporuku robe ili pružanje usluga;
3. Kriterij za odabir ponude je mjerilo za rangiranje valjanih ponuda i odabir najpovoljnije ponude;
4. Modul jednostavne nabave je dio Elektroničkog oglasnika javne nabave Republike Hrvatske (dalje u tekstu: EOJN RH) putem kojeg se provode postupci jednostavne nabave, uključujući slanje poziva na dostavu ponude i/ili javnu objavu poziva;
5. Naručitelj je Grad Đurđevac;
6. Ponuditelj je gospodarski subjekt koji je dostavio ponudu;
7. Nepravilna ponuda je svaka ponuda koja nije sukladna dokumentaciji o nabavi, ili je primljena izvan roka za dostavu ponuda, ili postoje dokazi o tajnom sporazumu ili korupciji, ili nije rezultat tržišnog natjecanja, ili je naručitelj utvrdio da je izuzetno niska, ili ponuda ponuditelja koji nije prihvatio ispravak računske pogreške;
8. Neprihvatljiva ponuda je svaka ponuda čija cijena prelazi procijenjenu vrijednost nabave, odnosno osigurana novčana sredstva naručitelja za nabavu ili ponuda ponuditelja koji ne ispunjava kriterije za kvalitativni odabir gospodarskog subjekta i ponuda ponuditelja za kojeg se utvrdi da je u sukobu interesa sukladno odredbama članka 81. ZJN 2016;
9. Neprikladna ponuda je svaka ponuda koja nije relevantna za sklapanje ugovora o nabavi jer bez značajnih izmjena ne može zadovoljiti potrebe i zahtjeve naručitelja propisane u dokumentaciji postupka jednostavne nabave;
10. Valjana ponuda je svaka ponuda koju je pravodobno podnio ponuditelj koji nije isključen iz postupka jednostavne nabave i ispunjava kriterije za odabir gospodarskog subjekta te koja nije nepravilna, neprihvatljiva ili neprikladna;
11. Projektni natječaj je postupak koji omogućava naručitelju stjecanje, uglavnom u području prostornog planiranja, arhitekture, inženjerstva ili obrade podataka, plana ili projekta koji je odabrao ocjenjivački sud nakon provedenog natjecanja sa ili bez dodjele nagrada;
12. Poziv na dostavu ponude je zahtjev kojim Naručitelj poziva gospodarske subjekte na dostavu ponude;
13. Ugovor o nabavi i narudžbenica koja sadrži sve bitne sastojke ugovora, su dokumenti kojima se ugovaraju prava i obveze između Naručitelja i odabranog ponuditelja iz provedenog postupka jednostavne nabave, a čiji je predmet izvođenje radova, isporuka robe ili pružanje usluga.
Članak 5.



(1) Postupci jednostavne nabave u smislu ovog Pravilnika, dijele se na:
· postupke nabave robe i usluga procijenjene vrijednosti jednake ili manje od 5.000,00 EUR te radova procijenjene vrijednosti jednake ili manje od 10.000,00 EUR
· postupke nabave robe i usluga procijenjene vrijednosti veće od 5.000,00 EUR te jednake ili manje od 15.000,00 EUR te radova procijenjene vrijednosti veće od 10.000,00 EUR te jednake ili manje od 15.000,00 EUR
· postupke nabave čija je procijenjena vrijednost veća od 15.000,00 EUR te jednaka ili manja od  25.000,00 EUR za nabavu robe i usluga, odnosno veća od 15.000,00 EUR te jednaka ili manja od  45.000,00 EUR za nabavu radova
· postupke nabave čija je procijenjena vrijednost veća od 25.000,00 EUR te jednaka ili manja od  50.000,00 EUR za nabavu robe i usluga, odnosno  veća od 45.000,00 EUR te jednaka ili manja od  100.000,00 EUR za nabavu radova.

(2) Postupci jednostavne nabave mogu se provoditi u jednoj ili više faza.
(3) Ako je to unaprijed predviđeno u Pozivu na dostavu ponuda, nakon otvaranja, pregleda i ocjene ponuda Grad može provesti jedan ili više krugova pregovora s ponuditeljima koji su dostavili valjane ponude.
(4) Pregovori se mogu provoditi o svim elementima ponude osim o minimalnim zahtjevima iz Poziva koji su unaprijed određeni kao nepromjenjivi.
(5) Pregovori se mogu provoditi radi:
· smanjenja ponuđene cijene
· poboljšanja pojedinih elemenata ponude ili 
· postizanja ekonomski najpovoljnije ponude. 
(6) Grad nije ograničen brojem krugova pregovora, a pregovori se provode uz poštivanje načela jednakog tretmana, zabrane diskriminacije i transparentnosti prema svim ponuditeljima koji sudjeluju u pregovorima.
(7) O svakom krugu pregovora sastavlja se zapisnik.
(8) Nakon svakog kruga pregovora ponuditelj dostavlja konačnu ponudu odnosno izmijenjene elemente ponude u roku koji odredi Grad.
(9) Nakon završetka pregovora ovlašteni predstavnici Grada izrađuju zapisnik o pregledu i ocjeni ponuda u kojem se navode tijek i rezultati provedenih pregovora.
(10) Ponuda odabrana nakon provedenih pregovora ne može biti nepovoljnija za Grad od inicijalno dostavljene ponude istog ponuditelja.         

II. NADLEŽNOST ZA PRIPREMU I PROVEDBU POSTUPAKA JEDNOSTAVNE NABAVE

Članak 6.

(1) Upravni odjel za razvojne projekte Grada Đurđevca (u daljnjem tekstu: Upravni odjel) priprema i provodi postupke nabave te prati izvršenje ugovora:
· za nabavu čija je procijenjena vrijednost (bez PDV-a) veća od 5.000,00 EUR, 
· za nabavu istovrsnih radova, roba i usluga za potrebe više upravnih tijela, ustanova u vlasništvu Grada Đurđevca te trgovačkih društava u vlasništvu ili pretežnom vlasništvu Grada, iz razloga ekonomičnosti (objedinjeni postupak).


Članak 7.

 (1) Ovlašteni predstavnici Grada zaduženi su za zakonito i svrhovito provođenje postupka nabave.

(2) Ovlaštene predstavnike za provedbu postupaka jednostavne nabave čija je procijenjena vrijednost veća od 5.000,00 EUR Odlukom o početku postupka jednostavne nabave imenuje gradonačelnik.

(3) Ovlašteni predstavnici u provedbi postupka jednostavne nabave dužni su dati izjavu o postojanju odnosno nepostojanju sukoba interesa, sukladno odredbama ZJN 2016 i internim aktima Grada.

(4) Odluka o početku postupka jednostavne nabave sadrži najmanje:
1. podatke o naručitelju
2. naziv predmeta nabave
3. evidencijski broj postupka nabave
4. procijenjenu vrijednost predmeta nabave
5. kriterij za odabir ponude
6. izvor planiranih sredstava
7. podatke o ovlaštenim predstavnicima koji provode postupak
8. način provedbe postupka, uključujući podatak provodi li se postupak putem javne objave u EOJN RH
9. podatke o gospodarskim subjektima kojima će se uputiti poziv na dostavu ponude (ako je primjenjivo)
10. ostale podatke koji se unose, ovisno o specifičnosti predmeta nabave. 

(5) Za provedbu svakog postupka jednostavne nabave u pravilu se imenuju najmanje tri ovlaštena predstavnika. Iznimno, kada to opravdavaju priroda ili procijenjena vrijednost predmeta nabave, gradonačelnik može imenovati manji broj ovlaštenih predstavnika. Ovlašteni predstavnici mogu biti zaposlenici Grada ili druge osobe koje raspolažu odgovarajućim stručnim znanjem i iskustvom.

(6) Kod jednostavne nabave procijenjene vrijednosti veće od 5.000,00 EUR najmanje jedan ovlašteni predstavnik mora posjedovati važeći certifikat  iz područja javne nabave.

III. OBJEDINJENA NABAVA

Članak 8.

(1) Za nabavu istovrsnih radova, roba i usluga čija ukupna vrijednost ne prelazi vrijednost jednostavne nabave, za potrebe više upravnih odjela, ustanova u vlasništvu Grada te trgovačkih društava u vlasništvu ili pretežnom vlasništvu Grada iz razloga ekonomičnosti, Upravni odjel može provoditi objedinjeni postupak.

(2) U pripremi i provedbi postupka objedinjene nabave sudjeluje najmanje jedan predstavnik iz tijela za čije se potrebe provodi postupak, a koji imaju najveći udio u procijenjenoj vrijednosti nabave.



IV. JEDNOSTAVNA NABAVA ROBE I USLUGA PROCIJENJENE VRIJEDNOSTI JEDNAKE ILI MANJE OD 5.000,00 EUR ODNOSNO RADOVA PROCIJENJENE VRIJEDNOSTI JEDNAKE ILI MANJE OD 10.000,00 EUR

Članak 9.

(1) Postupak jednostavne nabave robe i usluga procijenjene vrijednosti jednake ili manje od 5.000,00 EUR odnosno radova procijenjene vrijednosti jednake ili manje od 10.000,00 EUR provodi se u pravilu izdavanjem narudžbenice ili sklapanjem ugovora s jednim gospodarskim subjektom. Zahtjev odobrava gradonačelnik.

(2) Na temelju odobrenog zahtjeva iz prethodnog stavka narudžbenicu izdaje gradonačelnik. 

 (3) Narudžbenica sadrži najmanje sljedeće podatke:
· naziv i sjedište naručitelja i OIB,
· naziv i sjedište gospodarskog subjekta (dobavljača) i OIB,
· vrstu roba, radova ili usluga koje se dobavljaju uz detaljnu specifikaciju jedinica mjere, količina, jediničnih cijena te ukupnih cijena,
· rok i mjesto isporuke,
· način i rok plaćanja.

(4) Iznimno, kada to opravdavaju priroda ili složenost predmeta nabave, Grad može u postupku iz ovoga članka odgovarajuće primijeniti pojedine odredbe ovoga Pravilnika koje se odnose na postupke jednostavne nabave veće procijenjene vrijednosti, osobito u pogledu kriterija za kvalitativni odabir gospodarskog subjekta, jamstava, tehničkih specifikacija, prijedloga ugovora, rokova izvršenja i drugih uvjeta potrebnih za uredno izvršenje ugovora.


V. JEDNOSTAVNA NABAVA ROBE I USLUGA PROCIJENJENE VRIJEDNOSTI VEĆE OD 5.000,00 EUR TE JEDNAKE ILI MANJE OD 15.000,00 EUR, ODNOSNO RADOVA PROCIJENJENE VRIJEDNOSTI VEĆE OD 10.000,00 EUR TE JEDNAKE ILI MANJE OD 15.000,00 EUR

Članak 10.

(1) Postupak jednostavne nabave robe i usluga procijenjene vrijednosti veće od 5.000,00 EUR te jednake ili manje od 15.000,00 EUR, odnosno radova procijenjene vrijednosti veće od 10.000,00 EUR te jednake ili manje od 15.000,00 EUR provodi se u pravilu upućivanjem poziva na dostavu ponuda na adrese najmanje tri gospodarska subjekta i/ili objavom poziva na web stranicama Grada www.djurdjevac.hr i/ili objavom poziva u modulu jednostavne nabave EOJN.

(2) Iznimno, ovisno o prirodi predmeta nabave i razini tržišnog natjecanja, poziv na dostavu ponuda može se uputiti jednom  gospodarskom subjektu, u sljedećim slučajevima: 
· kada zbog tehničkih ili umjetničkih razloga ili razloga povezanih sa zaštitom isključivih prava ugovor može izvršiti samo određeni gospodarski subjekt, odnosno ako zbog drugog opravdanog razloga koji mora biti obrazložen, poziv na dostavu ponuda bude dostavljen samo jednom gospodarskom subjektu, 
· za nabavu javnobilježničkih usluga, odvjetničkih usluga, zdravstvenih usluga, socijalnih usluga, usluga obrazovanja, konzervatorskih usluga, usluga vještaka, hotelskih i restoranskih usluga, usluga cateringa, konzultantskih usluga, geodetskih usluga, arhitektonskih usluga, nabave pića i namirnica za potrebe održavanja sjednica, nabave materijala za tekuće i investicijsko održavanje zgrada, održavanja opreme i prijevoznih sredstava, nabave sitnog inventara, usluga pošte, usluge objava javnih natječaja i oglasa u tisku te objave oglasa i promidžbe u drugim medijima, usluge najma, računalnih usluga ažuriranja računalnih baza,
· za dodatne radove čija ukupna vrijednost ne smije prijeći 30% vrijednosti osnovnog ugovora, koji nisu bili uključeni u početni projekt niti u osnovni ugovor, ali su zbog nepredviđenih okolnosti postali nužni za izvođenje radova opisanih u njima, pod uvjetom da se ugovor sklopi s gospodarskim subjektom koji izvršava osnovni ugovor, 
· za dodatne usluge čija ukupna vrijednost ne smije prijeći 30% vrijednosti osnovnog ugovora, koje nisu bile uključene u početni projekt niti u osnovni ugovor, ali su zbog nepredviđenih okolnosti postale nužne za pružanje usluga opisanih u njima, pod uvjetom da se ugovor sklopi s gospodarskim subjektom koji izvršava osnovni ugovor, 
· za dodatne isporuke robe od dobavljača iz osnovnog ugovora ako bi promjena dobavljača obvezala javnog naručitelja da nabavi robu koja ima drugačije tehničke značajke što bi rezultiralo nesukladnošću ili nerazmjernim tehničkim poteškoćama u radu i održavanju.
·  kod provedbe nabave koja zahtijeva žurnost, 
· i u drugim opravdanim slučajevima koji nisu navedeni u prethodnim alinejama što je potrebno dodatno obrazložiti u Odluci o početku svakog pojedinog postupka nabave.


VI.	JEDNOSTAVNA NABAVA ČIJA JE PROCIJENJENA VRIJEDNOST VEĆA OD 15.000,00 EUR TE JEDNAKA ILI MANJA OD  25.000,00 EUR ZA NABAVU ROBE I USLUGA, ODNOSNO VEĆA OD 15.000,00 EUR TE JEDNAKA ILI MANJA OD  45.000,00 EUR ZA NABAVU RADOVA

Članak 11.

 (1) Postupak jednostavne nabave procijenjene vrijednosti veće od 15.000,00 EUR te jednake ili  manje od  25.000,00 EUR za nabavu robe i usluga, odnosno veće od 15.000,00 EUR te jednake ili manje od  45.000,00 EUR za nabavu radova, poziv na dostavu ponuda upućuje jednom ili više gospodarskih subjekata za koje postoje saznanja da obavljaju djelatnost vezanu uz predmet nabave, putem modula jednostavne nabave, bez obveze javne objave.


          
VII. JEDNOSTAVNA NABAVA ČIJA JE PROCIJENJENA VRIJEDNOST VEĆA OD 25.000,00 EUR TE JEDNAKA ILI MANJA OD  50.000,00 EUR ZA NABAVU ROBE I USLUGA, ODNOSNO  VEĆA OD 45.000,00 EUR TE JEDNAKA ILI MANJA OD  100.000,00 EUR ZA NABAVU RADOVA


Članak 12.

(1) Postupak jednostavne nabave procijenjene vrijednosti veće od 25.000,00 EUR te jednake ili  manje od  50.000,00 EUR za nabavu robe i usluga, odnosno  veće od 45.000,00 EUR te jednake ili manje od  100.000,00 EUR za nabavu radova provodi se putem javne objave u modulu jednostavne nabave EOJN RH.

(2) Iznimno od stavka 1. ovog članka, Grad nije u obvezi provesti postupak jednostavne nabave putem javne objave u modulu jednostavne nabave, već ga provodi sukladno članku 11. ovog Pravilnika u sljedećim slučajevima:

	a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni,
	b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
	1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe,
	2. ako iz tehničkih razloga predmet nabave može isporučiti samo određeni gospodarski subjekt ili
	3. ako je to nužno radi zaštite isključivih prava, uključujući prava intelektualnog vlasništva,
	c) ako postoji iznimna žurnost uzrokovana događajima koje naručitelj nije mogao predvidjeti niti na njih utjecati.

(3) Razlozi za primjenu iznimke iz stavka 2. ovoga članka navode se i obrazlažu u objavi u modulu jednostavne nabave EOJN RH.

VIII. DOKUMENTACIJA U POSTUPKU JEDNOSTAVNE NABAVE 

          Članak 13.

(1) Dokumentacija u postupku jednostavne nabave mora biti jasna, precizna, razumljiva i nedvojbena te izrađena na način da omogući podnošenje usporedivih ponuda.

(2) Kriterij za odabir najpovoljnije ponude u postupcima jednostavne nabave jest najniža cijena ponude ili ekonomski najpovoljnija ponuda, a odabir pojedinih kriterija odnosno metode za primjenu ekonomski najpovoljnije ponude mora se naznačiti u svakom pozivu na dostavu ponuda, uz uvažavanje specifičnosti predmeta nabave.

(3) Prilikom određivanja kriterija ekonomski najpovoljnije ponude, na odgovarajući se način primjenjuju odredbe ZJN 2016.

(4) Naručitelj uspoređuje cijenu ponude bez poreza na dodanu vrijednost.

IX. PROVEDBA POSTUPKA JEDNOSTAVNE NABAVE U MODULU EOJN RH

          Članak 14.

(1) Poziv na dostavu ponude za svaki postupak koji se provodi putem modula jednostavne nabave, u pravilu sadrži:
1. podatke o naručitelju
2. naziv i opis predmeta nabave i tehničke specifikacije (ako je primjenjivo)
3. kriterij za odabir ponude
4. evidencijski broj postupka nabave
5. podatak o tome je li nabava povezana s projektom ili programom financiranim iz fondova EU
6. procijenjena vrijednost nabave
7. uvjete i zahtjeve koje ponuditelji trebaju ispuniti
8. rok valjanosti ponude
9. rok za dostavu ponuda
10. način dostavljanja ponuda
11. troškovnik (ako je primjenjivo)
12. rok isporuke roba, izvršenja usluge ili izvođenja radova
13. glavno mjesto izvršenja
14. internetsku adresu ili adresu na kojoj se može preuzeti dodatna dokumentacija (ako je potrebno)
15. kontakt osobu, broj telefona i adresu e-pošte
16. način podnošenja prigovora (ako je primjenjivo)
17. druge potrebne elemente po ocjeni naručitelja.
(2) Poziv na dostavu ponude može sadržati i druge podatke koje Grad ocijeni potrebnim, ovisno o predmetu nabave, a osobito kriterije za kvalitativni odabir (osnove za isključenje i uvjete sposobnosti), vrstu i oblik jamstva, tehničke specifikacije, prijedlog ugovora, elemente ponude (dokumente) koje gospodarski subjekti trebaju dostaviti, odredbe koje se odnose na zajednicu ponuditelja, podugovaratelje, oslanjanje na sposobnost drugih gospodarskih subjekata i drugo prema potrebi.

(3) Prilikom određivanja uvjeta i zahtjeva iz stavka 2. ovoga članka, Grad na odgovarajući način primjenjuje odredbe ZJN 2016, uz uvažavanje posebnosti jednostavne nabave, načela razmjernosti, jednakog tretmana gospodarskih subjekata, transparentnosti i tržišnog natjecanja.

(4) Prilikom provedbe postupka jednostavne nabave Grad može, umjesto javnih isprava ili drugih službenih dokaza, prihvatiti izjavu gospodarskog subjekta ili neovjerenu presliku odgovarajuće isprave, a prije donošenja odluke o odabiru ili sklapanja ugovora zatražiti dostavu odgovarajućih dokaza od ponuditelja čija je ponuda ocijenjena najpovoljnijom.

Članak 15.

(1) Grad može u Pozivu na dostavu ponuda od gospodarskih subjekata tražiti sljedeće vrste jamstava:
1. jamstvo za ozbiljnost ponude, za slučaj odustajanja ponuditelja od svoje ponude u roku njezine valjanosti, nedostavljanja ažuriranih popratnih dokumenata (dokaza ispunjenja kriterija za kvalitativni odabir); neprihvaćanja ispravka računske pogreške, dostavljanja neistinitih podataka; nedostavljanja dokaza o ispunjenju posebnih uvjeta za izvršenje ugovora i dokaza o ispunjavanju uvjeta i zahtjeva koje je potrebno ispuniti sukladno posebnim propisima ili stručnim pravilima, ako su traženi u Pozivu na dostavu ponuda, odbijanja potpisivanja ugovora ili nedostavljanja jamstva za uredno ispunjenje ugovora,
2. jamstvo za uredno ispunjenje ugovora, za slučaj povrede ugovornih obveza,
3. jamstvo za povrat avansa,
4. jamstvo za otklanjanje nedostataka u jamstvenom roku, za slučaj da nalogoprimac u jamstvenom roku ne ispuni obveze otklanjanja nedostataka koje ima po osnovi jamstva ili s naslova naknade štete,
5. jamstvo o osiguranju za pokriće odgovornosti iz djelatnosti za otklanjanje štete koja može nastati u vezi s obavljanjem određene djelatnosti.
(2) Grad može osim jamstva iz stavka 1. ovog članka u Pozivu odrediti i drugo jamstvo u skladu s posebnim zakonom.
(3) Ako Grad zahtijeva dostavu jamstva iz stavaka 1. i 2. ovog članka, obvezan je u Pozivu odrediti vrstu, sredstvo i uvjete jamstva, s time da ne može odrediti isključivo novčani polog kao jamstvo.
(4) Neovisno o sredstvu jamstva koje Grad odredi, gospodarski subjekt može dati novčani polog u traženom iznosu.
(5) Ako tijekom postupka jednostavne nabave istekne rok valjanosti ponude ili jamstva za ozbiljnost ponude, Grad će prije odabira zatražiti produženje roka valjanosti ponude i jamstva od ponuditelja koji je podnio najpovoljniju ponudu, u primjerenom roku ne kraćem od tri (3) dana.

Članak 16.

(1) Rok za dostavu ponuda mora biti primjeren predmetu nabave i ne može biti kraći od pet (5) dana od dana slanja poziva na dostavu ponuda. Dostava poziva podrazumijeva upućivanje na adrese odabranih gospodarskih subjekata putem modula EOJN RH ili javnu objavu poziva putem modula EOJN RH.
(2) Iznimno, u slučaju žurnosti ili drugih opravdanih razloga, rok za dostavu ponuda može biti i kraći od pet (5) dana, pod uvjetom da je objektivno dovoljan za dostavu ponuda.

Članak 17.

(1) Tijekom roka za dostavu ponuda, a najkasnije jedan (1) dan prije isteka roka za dostavu ponuda, Grad može izmijeniti dokumentaciju o postupku jednostavne nabave ili pozvati dodatne gospodarske subjekte da dostave ponude.
(2) Ako izmjena dokumentacije može utjecati na izradu ponude, Grad će primjereno produljiti rok za dostavu ponuda.

Članak 18.

(1) Svi upiti, pitanja ili zahtjevi za pojašnjenjem dokumentacije gospodarskih subjekata podnose se isključivo putem sustava EOJN RH.
(2) Naručitelj objavljuje odgovore na postavljena pitanja najkasnije jedan (1) dan prije isteka roka za dostavu ponuda.
(3) Naručitelj nije obvezan dati odgovor, dodatne informacije ili pojašnjenja ako je zahtjev gospodarskog subjekta zaprimljen najkasnije dva (2) dana prije roka koji je određen kao rok za dostavu ponuda.

X. ZAPRIMANJE PONUDA

Članak 19.

(1) Ponude, njihove izmjene i/ili dopune te izjave o odustajanju od ponude zaprimaju se na način određen Pozivom na dostavu ponuda.
(2) Ako se postupak jednostavne nabave provodi putem modula jednostavne nabave u EOJN RH, zaprimanje i evidentiranje ponuda, kao i drugih dijelova ponude koji se dostavljaju odvojeno od elektroničke ponude, provodi se putem EOJN RH, sukladno pravilima toga sustava.
(3) Ako se postupak ne provodi putem EOJN RH, ponude se zaprimaju putem pisarnice Grada ili na drugi način određen pozivom na dostavu ponuda, a njihovo zaprimanje evidentira se u skladu s propisima kojima se uređuje uredsko poslovanje i internim aktima Grada.
(4) Ponude zaprimljene nakon isteka roka za dostavu ponuda evidentiraju se kao zakašnjele te se ne otvaraju niti uzimaju u razmatranje.

XI. OTVARANJE, PREGLED I OCJENA PONUDA, DOSTAVA ODLUKE O ODABIRU NAJPOVOLJNIJE PONUDE ILI ODLUKE O PONIŠTENJU POSTUPKA NABAVE TE SKLAPANJE UGOVORA

Članak 20.
(1) Ponude se podnose isključivo elektronički, putem sustava EOJN RH, do naznačenog roka za dostavu ponuda.
(2) Sustav EOJN RH automatski otvara ponude po isteku roka za njihovu dostavu i pritom generira zapisnik o otvaranju ponuda.
(3) Ponude otvara najmanje jedan član stručnog povjerenstva. 
(4) Otvaranje ponuda nije javno.
(5) U slučajevima kada naručitelj zahtijeva dostavu dijelova ponude fizičkim putem (npr. jamstva ili uzorci), sustav otvara samo elektroničke dijelove ponuda. Pristigli fizički dijelovi evidentiraju se u zapisniku generiranom u sustavu EOJN RH.
Članak 21.

(1) Nakon otvaranja ponuda, provodi se pregled i ocjena pristiglih ponuda isključivo u sustavu EOJN RH.
(2) Ponude se ocjenjuju na temelju uvjeta i zahtjeva iz Poziva. U pregledu se u pravilu sljedećim redoslijedom provjerava:
1. dostava i valjanost jamstva za ozbiljnost ponude (ako je propisano),
2. odsutnost osnova za isključenje gospodarskog subjekta (ako je primjenjivo),
3. ispunjenje traženih kriterija za odabir gospodarskog subjekta (ako je primjenjivo),
4. ispunjenje zahtjeva i uvjeta vezanih uz predmet nabave i tehničke specifikacije te ispunjenje ostalih zahtjeva, uvjeta i kriterija utvrđenih u Pozivu,
5. računsku ispravnost ponude 
(3) Tijekom pregleda i ocjene ponuda, komunikacija s ponuditeljima je putem eSandučića na EOJN RH. 
(4) Grad je obvezan odbiti ponudu za koju utvrdi da je nepravilna, neprihvatljiva ili neprikladna.
(5) Rezultat pregleda i ocjene ponuda utvrđuje se Zapisnikom o pregledu i ocjeni ponuda koji potpisuju članovi stručnog povjerenstva za nabavu. Ako pojedini član stručnog povjerenstva zbog opravdane odsutnosti ili drugih objektivnih razloga nije u mogućnosti potpisati zapisnik, ta se okolnost evidentira službenom bilješkom koja se prilaže zapisniku.

Članak 22.

(1) Na temelju rezultata pregleda i ocjene ponuda te kriterija za odabir ponude, Grad donosi odluku o odabiru ili odluku o poništenju.
(2) Ako su dvije ili više valjanih ponuda jednako rangirane prema kriteriju za odabir ponude, Grad će odabrati ponudu koja je zaprimljena ranije.
(3) Za odabir ponude dovoljna je jedna valjana ponuda.
Članak 23.

(1) Grad može poništiti postupak jednostavne nabave ako:
1. postanu poznate okolnosti zbog kojih ne bi došlo do pokretanja postupka, da su bile poznate prije,
2. postanu poznate okolnosti zbog kojih bi sadržaj poziva na dostavu ponuda bio bitno drukčiji, da su bile poznate prije,
3. nije pristigla nijedna ponuda,
4. nakon isključenja ili odbijanja ponuda ne preostane nijedna valjana ponuda,
5. cijena najpovoljnije ponude veća od procijenjene vrijednosti predmeta nabave, osim ako Grad ima ili će imati osigurana sredstva,
6. cijena svih ponuda jednaka ili veća od pragova jednostavne nabave,
7. ako je to potrebno radi zaštite javnog interesa, 
8. ako nastupe druge opravdane i objektivne okolnosti zbog kojih nastavak postupka ili sklapanje ugovora više nije u interesu Grada ili nije moguće osigurati zakonitu, svrhovitu ili ekonomičnu provedbu postupka.
(2) U slučaju poništenja postupka jednostavne nabave, Grad donosi odluku o poništenju.
Članak 24.

(1) Odluka o odabiru ili odluka o poništenju generiraju se i objavljuju u modulu jednostavne nabave EOJN RH, zajedno s pripadajućim zapisnikom o pregledu i ocjeni ponuda.
(2) U slučaju da Grad poništava postupak bez provođenja pregleda i ocjene ponuda, objavljuje se samo odluka o poništenju, bez pripadnog zapisnika.
(3) Rok za donošenje odluke o odabiru ili odluke o poništenju, propisuje Grad u pozivu na dostavu ponude.
Članak 25.

(1) Ponuditelj može putem EOJN RH, po objavi odluke o odabiru ili odluke o poništenju, tražiti uvid u ponude.
(2) U slučaju da je postupak bio podijeljen u grupe, ponuditelju je dopušteno tražiti uvid samo u ponude za grupe za koje je podnio ponudu.
(3) Grad odobrava ili odbija zahtjev za uvid putem EOJN RH. Uvid u ponude omogućuje se uz zaštitu podataka koji su, sukladno odredbama ZJN 2016, označeni poslovnom tajnom ili predstavljaju druge podatke koji se ne smiju otkrivati.

Članak 26.

(1) Postupak jednostavne nabave završava dostavom odluke o odabiru ili poništenju.

(2) Nakon dostave odluke o odabiru odabranom ponuditelju, Grad sklapa ugovor.

(3) Ugovor se može sklopiti elektroničkim putem uporabom kvalificiranog elektroničkog potpisa.

(4) U slučaju kada se provodi objedinjena nabava, službenik upravnog tijela koje je provelo postupak nabave dužan je bez odgode dostaviti sklopljeni ugovor o nabavi upravnim odjelima Grada, ustanovama i trgovačkim društvima koja su sudjelovala u postupku objedinjene nabave.


XII. PRIGOVOR

Članak 27.
(1) Protiv odluke o odabiru ili odluke o poništenju donesene u postupku jednostavne nabave procijenjene vrijednosti veće od 15.000,00 EUR, ponuditelj koji ima ili je imao pravni interes za dobivanje određenog ugovora o nabavi i koji je pretrpio ili bi mogao pretrpjeti štetu od navodnoga kršenja subjektivnih prava, ima pravo izjaviti prigovor.

(2) Rok za izjavljivanje prigovora iznosi 3 (tri) dana od dana objave odluke o odabiru ili odluke o poništenju postupka.

(3)Prigovor se izjavljuje gradonačelniku ili osobi koju on ovlasti u pisanom obliku, putem modula jednostavne nabave.

(4) Podnošenje prigovora odgađa sklapanje ugovora o nabavi ili izdavanje narudžbenice, osim ako gradonačelnik ne odluči drugačije.

Članak 28.

(1) Prigovor mora sadržavati najmanje:
· podatke o ponuditelju koji podnosi prigovor
· oznaku postupka jednostavne nabave
· odluku na koju se prigovor odnosi
· razloge prigovora (opis nepravilnosti i obrazloženje).
(2) Ako prigovor sadrži kakav nedostatak koji onemogućuje postupanje po istom, odnosno ako je nerazumljiv ili nepotpun, Grad će pozvati podnositelja prigovora da u roku od 3 (tri) dana otkloni nedostatak, uz upozorenje na pravne posljedice nepostupanja.
(3) Podnositelj prigovora može odustati od prigovora sve do objave odluke po prigovoru.
(4) Odustanak od prigovora ne može se opozvati.
Članak 29.

(1) U postupku odlučivanja o prigovoru, može se:
1. obustaviti postupak, ako podnositelj odustane od prigovora
2. odbaciti prigovor kao nepravodoban, nedopušten, izjavljen od neovlaštene osobe i u kojem nedostatci nisu otklonjeni u naknadno danom roku, a po prigovoru se ne može postupiti
3. odbiti prigovor kao neosnovan
4. usvojiti prigovor i poništiti odluku o odabiru, nakon čega će se provesti ponovni postupak pregleda i ocjene ponuda i donijeti nova odluka o odabiru i/ili odluka o poništenju postupka, ovisno o rezultatima ponovnog pregleda i ocjene ponuda.
(2) Odluka o prigovoru dostavlja se podnositelju prigovora putem modula jednostavne nabave EOJN RH.
(3) Protiv odluke donesene povodom prigovora, žalba nije dopuštena.
(4) Podnositelju prigovora ne pripada pravo na naknadu troškova u postupku po izjavljenom prigovoru. 


XIII. KONTROLA IZVRŠENJA UGOVORA, REGISTAR UGOVORA I ČUVANJE DOKUMENTACIJE

Članak 30.

(1) Ugovor o nabavi robe, radova i usluga mora biti sklopljen u skladu s uvjetima određenim u pozivu na dostavu ponuda  i odabranom ponudom.

(2) Nadležna upravna tijela dužna su kontrolirati izvršenje sklopljenih ugovora.

(3) Upravni odjel na zahtjev gospodarskog subjekta izdaje potvrde o urednom ispunjenju ugovora u svrhu dokazivanja tehničke i stručne sposobnosti gospodarskog subjekta na temelju evidencije upravnog tijela nadležnog za kontrolu izvršenja ugovora.

(4) Nadležno upravno tijelo vodi evidenciju izvršenja ugovora.

(5) Upravni odjel vodi registar sklopljenih ugovora jednostavne nabave.


(6) Dokumentacija o postupcima jednostavne nabave čuva se sukladno propisima kojima se uređuje uredsko poslovanje, arhivsko gradivo i čuvanje dokumentacije te internim aktima Grada.


XIV. ZAVRŠNE ODREDBE


Članak 31.

(1) Stupanjem na snagu ovog Pravilnika prestaje važiti Pravilnik o provedbi postupaka jednostavne nabave robe, radova i usluga („Službene novine Grada Đurđevca“ broj 3/17.).

(2) Postupci jednostavne nabave pokrenuti do stupanja na snagu ovog Pravilnika dovršit će se prema odredbama Pravilnika o provedbi postupaka jednostavne nabave robe, radova i usluga (“Službene novine Grada Đurđevca” broj 3/17).


Članak 32.

Ovaj Pravilnik o provedbi postupaka jednostavne nabave robe, radova i usluga stupa na snagu osmog dana od dana objave u „Službenim novinama Grada Đurđevca“.



GRADSKO VIJEĆE GRADA ĐURĐEVCA

KLASA:
URBROJ:
U Đurđevcu, ________ 2026
                                                                                                      PREDSJEDNIK                                                                                            
                                                                                               Željko Lacković, dipl.iur.

